У Вікіпедыі ёсць артыкулы пра іншых асоб з прозвішчам Мацкевіч.
**Міхал Станіслаў Мацкевіч** (польск.: Michał Stanisław Mackiewicz; 1755—1824) — палітычны дзеяч, паэт, драматург, масон.

Біяграфія
---------

Паходзіў са шляхецкага роду Мацкевічаў. Сын Яцка Мацкевіча, суддзі земскага ашмянскага.

З 15 гадоў на службе ў Радзівілаў, пры двары Караля Станіслава Радзівіла Пане Каханку, потым Гераніма Вінцэнта Радзівіла. У 1778 у Белай капітан драгунаў, камандзір гвардыі Гераніма Радзівіла, адначасова кіраваў рамонтам пакояў у палацы, выконваў кур’ерскія функцыі, ставіў тэатральныя пастаноўкі (у т.л. ў 1785 паставіў уласную камедыю «Пан падстолі»). Напісаў вершаваную эпітафію на смерць бацькі. Пасля смерці Гераніма Радзівіла ў 1786 годзе пераехаў у Нясвіж, камандзір радзівілаўскай міліцыі ў ранзе падпалкоўніка, генерал-ад’ютант. Выконваў абавязкі каменданта Нясвіжа ў 1788 годзе. У 1789 па пастанове сойма арыштаваў слуцкага архімандрыта, епіскапа пераяслаўскага і барыспальскага Віктара Садкоўскага. Увайшоў у склад соймавай камісіі па разглядзе сялянскіх «бунтаў» і наглядзе над выбарамі новай праваслаўнай кансісторыі ў 1791 годзе. Стольнік мсціслаўскі з 1785, харужы віцебскі з 1789. У 1790—91 член Ашмянскай цывільна-вайсковай камісіі. У час працы Чатырохгадовага сойма 1788—1792 гадах пісаў некалькі патрыятычных вершаў, вершаваны ліст «Да пана Яна Марыянскага, каваля. З аказіі падараваных ім двух вазоў для войска Рэчы Паспалітай» (*«Dop. Jana Mariańskiego, kowala. Z okazji darowanych przez niego dwóch wozów dla wojska Rzeczypospolitej»*, Варшава, 1789 або 1790), оду «Дзень Трэцяга Мая 1791» (*«Dzień Trzeci Maja 1791»*, Варшава, 1791). Выдаў таксама вершаванае віншаванне Аляксандру Пацею, абознаму ВКЛ, у дзень імянін.

Відаць, удзельнічаў у паўстанні 1794 года, пасля ў эміграцыі. З 1805 зноў на службе ў Радзівілаў у Нясвіжы, пры двары Дамініка Радзівіла загадваў лясамі Нясвіжскай, Клецкай і Алыцкай ардынацый. Меў фальварак Горбаў на Палессі і фальварак Нягрымава каля Новагародка, дзе жыў у канцы жыцця і набыў славу «жартаўлівага паэта».

У 1810 г. — харунжы. У 1818 г. — віцэ-маршалак, у 1819 г. — маршалак шляхты Наваградскага павета. З 1820 г. у адстаўцы, памешчык.

Належаў да масонскіх ложаў. Ганаровы сябра масонскай ложы «Сябры чалавецтва» ў Гродне, масон 7-й ст. у 1820—1821 гг.; сябра капітула «Гара Табар» ў Мінску, масон 7-й ст. у 1820 годзе; сябра ложы «Вузел еднасці» ў Навагрудку, майстар стула ў 1818—1819 гадах, масон 7-й ст. у 1820 годзе; ложы «Шчаслівага Вызвалення» ў Нясвіжы, брат-служачы ў 1818—1820, масон 1-й ст.; сябра капітула «Святыні Спакою» ў Нясвіжы, масон 7-й ст. у 1820 годзе.

Зноскі
------

1. 1 2
2. 1 2  Michał Stanisław Mackiewicz // NUKAT — 2002.<a href='https://wikidata.org/wiki/Track:Q11789729'></a>
3. 1 2 3 4  Міхал Станіслаў Мацкевіч на сайце Электронная энцыклапедыя «Вялікае Княства Літоўскае»
4. 1 2  *Швед, В. В.* Мацкевіч Міхал Крыштафавіч // Масоны і ложы на землях Беларусі (канец XVIII — першая чвэрць XIX ст.) : біябібліягр. слоўн.. — Гродна: ГрДУ, 2007. — 275 с. — ISBN 978-985-417-866-0.

Літаратура
----------

* *Швед, В. В.* Мацкевіч Міхал Крыштафавіч // Масоны і ложы на землях Беларусі (канец XVIII — першая чвэрць XIX ст.) : біябібліягр. слоўн.. — Гродна: ГрДУ, 2007. — 275 с. — ISBN 978-985-417-866-0.

Спасылкі
--------

* Міхал Станіслаў Мацкевіч на сайце Электронная энцыклапедыя «Вялікае Княства Літоўскае»


| ?Міхал Станіслаў Мацкевіч — продкі |
| --- |
| 

|  |  |  |  |  |
| --- | --- | --- | --- | --- |
|  | Міхал Станіслаў Мацкевіч |  | Яцак Мацкевіч[d] |  |
|  |  |  |
|  |  |  |  |  |
|  |  |  |
|  |  |  |

 |

|  |  |
| --- | --- |
| ⚙️   Генеалогія і некрапалістыка | IPSB: michal-stanislaw-mackiewicz · Sejm-Wielki.pl |
| Нарматыўны кантроль | NUKAT: n2015008479 · VIAF: 303555938 |